b'\n_START_ARTICLE_\nUniverza Kalifornije\n_START_PARAGRAPH_\nUniverza Kalifornije (angle\xc5\xa1ko University of California, okraj\xc5\xa1ano UC) je sistem javnih univerz v ameri\xc5\xa1ki zvezni dr\xc5\xbeavi Kaliforniji, ki predstavlja enega od treh stebrov javnega visokega \xc5\xa1olstva po usmeritvah kalifornijske dr\xc5\xbeavne vlade._NEWLINE_Sistem sestavlja deset univerzitetnih kampusov v razli\xc4\x8dnih delih Kalifornije, en pravni kolid\xc5\xbe v San Franciscu pod lo\xc4\x8deno upravo in Lawrenceov nacionalni laboratorij v Berkeleyju, ki je formalno del sistema narodnih laboratorijev ameri\xc5\xa1kega ministrstva za energetiko, a je pod upravo univerze. Poleg tega je Univerza Kalifornije partner \xc5\xa1e pri dveh narodnih laboratorijih, Los Alamos in Lawrence Livermore._NEWLINE_S sistemom upravlja svet 18 regentov, ki jih imenuje kalifornijski guverner za mandat 12 let, enega \xc5\xa1tudentskega predstavnika, ki je imenovan za eno leto, in sedem funkcionarjev na \xc4\x8delu s predsednikom. Od 30. septembra 2013 je predsednica Janet Napolitano.'